Divadlo Ticho a spol.

Ticho a spol. je nezávislé komorné divadlo, ktoré sídli v priestoroch Staromestského klubu 10x10 na Školskej 14 v Bratislave. Vo svojich hrách divadlo reflektuje životy a myšlienky významných ale nedocenených osobností slovenskej kultúry (Hana Ponická, Leopold Lahola, Juraj Špitzer). 

Druhú líniu tvoria až magické inscenácie stavajúce na poézii a rozprávkovo fantastických prvkoch (Izrafel alebo Cúvanie do pamäti, Déjà vu). V spolupráci s klientmi Domova sociálnych služieb Prima vzniklo divadelné zoskupenie Stopy snov, ktoré každoročne na jeseň alebo v predvianočnom období uvádza svoju novú hru.

Okrem divadelných predstavení tvorí program divadla aj pesničkárska scéna, v rámci ktorej vystupujú slovenskí aj českí folkoví interpreti (Dagmar Voňková - Andrtová, Květy, Jednofázové kvasenie, Marián Geišberg, Martin Geišberg a UMK, Peter Janků, Zuzana Homolová, Soňa Horňáková, Sklo).

Divadlo Ticho a spol. založila v roku 2010 dramaturgička Viki Janoušková spolu s režisérom Robom Horňákom po tom, ako sa Divadlo a.ha. premiestnilo z priestorov Centra divadla, literatúry a vzdelávania na Školskej 14 do bývalých priestorov Malej scény SND. Viki Janoušková sa tak vrátila do priestoru, ktorý dôverne poznala, keďže spolu so Štefanom Korenčim a Monikou Korenčiovou stála aj pri zrode tohto divadla a roky tu pôsobila ako dramaturgička.

Začiatkom roka 2012 sa v divadle uskutočnilo scénické čítanie hry Nepriznaná budúcnosť Ľuby Lesnej o Holokauste.

Divadelné inscenácie 
 Dych Lukavických zápiskov (V. Janoušková na motívy pamätí Hany Ponickej, 2010)
 Izrafel (Ján Ondruš, Miloš Janoušek, Ivan Kolenič, Viki Janoušková, r. R. Horňák, 2010)
 Déjà vu (Miloš Janoušek, Viki Janoušková, r. R. Horňák, 2012)
 Všade tá rieka (Viki Janoušková s citáciami Leopolda Laholu, Pavla Dobšinského, Juraja Špitzera, Jána Roznera, Agneši Kalinovej, Zuzany Szatmáry, r. V. Dubačová, 2013)
 Ostrov (Athol Fugard, John Kani, Winston Ntshona, r. R. Horňák, 2013)
 Zaplavenie (Miloš Janoušek, Viki Janoušková, r. R. Horňák, 2014)
 ... a dážď (Ján Púček, r. R. Horňák, 2015)
 Zdanlivo slepá ulička (Viki Janoušková, r. V. Dubačová, 2016)
 Jašek (Andrzej Maleszka, r. R. Horňák, 2017)

Referencie

Literatúra 
 TICHO a spol. – Odtlačok na duši divákov a tvorcov (zborník k 5. výročiu). Divadlo Ticho a spol., Bratislava 2015
 Knopová, E.: Engaged non-fiction theatre and a playful féerie in TICHO a  spol. Slovenské divadlo. 63, no. special 2015. Dostupné online

Externé odkazy 
 Ticho a spol. – Oficiálna webstránka divadla
 Recenzie – Recenzie divadelného ústavu

Ticho a spol.
Kultúra v Bratislave
Divadlá v Bratislave
Staré Mesto (Bratislava)